กรุงศรีฯตัดพ้อรัฐบาลเข้าแทรกตลาดจนวุ่น
&#8220;วีระพันธุ์&#8221; หวั่น สินเชื่อธนาคารรัฐฉุดคุณภาพหนี้ทั้งระบบและฐานะการคลังของประเทศ
19 ส.ค. 2554

“วีระพันธุ์” หวั่น สินเชื่อธนาคารรัฐฉุดคุณภาพหนี้ทั้งระบบและฐานะการคลังของประเทศ 
นายวีระพันธุ์ ทีปสุวรรณ ประธานกรรมการ ธนาคารกรุงศรีอยุธยา กล่าวว่า การเข้ามาแข่งขันปล่อยสินเชื่อของธนาคารเฉพาะกิจภาครัฐผ่านโครงการต่างๆ ของรัฐบาล จะส่งผลให้ธุรกิจธนาคารในปีนี้มีการแข่งขันรุนแรงขึ้น และยังมีความสุ่มเสี่ยงต่อคุณภาพหนี้โดยรวมในระบบและฐานะการคลังของประเทศ 
เนื่องจากธนาคารภาครัฐไม่ได้อยู่ภายใต้การควบคุมของธนาคารแห่งประเทศไทย (ธปท.) จึงไม่มั่นใจว่ามีการพิจารณาความเสี่ยงเข้มงวดเพียงใด จึงอยากฝากไปยังรัฐบาลชุดใหม่ให้เข้ามาดูแล
หลายฝ่ายอาจมองว่าภาครัฐต้องการใช้สถาบันการเงินในมือบีบให้ธนาคารพาณิชย์ต้องปรับกลยุทธ์เพื่อแข่งขันด้านราคาแต่ปัจจุบันธนาคารพาณิชย์มีการแข่งขันกันเองสูงอยู่แล้ว จึงควรได้รับผลตอบแทนในอัตราที่สมเหตุสมผล ธนาคารทั้งหมดควรอยู่ภายใต้กรอบข้อบังคับเดียวกัน 
“หากปล่อยให้มีการแข่งขันกันมากไปก็อาจจะพากันตกเขาทั้งหมดได้” นายวีระพันธุ์ กล่าว 
สำหรับแผนการเติบโตทางธุรกิจของธนาคารในปีนี้ เน้นการเติบโตจากภายในเป็นหลัก โดยจะมีการปรับปรุงจุดอ่อนต่างๆ ทั้งในด้านบุคลากรและผลิตภัณฑ์ให้มีคุณภาพและประสิทธิภาพ ธนาคารจะยังคงมองหาโอกาสในการเข้าซื้อกิจการเพื่อต่อยอดธุรกิจเช่นกัน